Kilencedik egykeretes nemzetközi bélyegkiállítás Szlovéniában,

DevetoOkno Kranj 2019

Kranj, 2019 szeptember 5-14.

Ismét résztvevői lehettünk a kétévente megrendezésre kerülő nemzetközi egykeretes bélyeg-kiállításnak, melyet ezúttal az elhunyt neves szlovén filatelista, **Mihael Ignac Fock** emlékére is gondolva szerveztek a szlovén filatéliai élet vezetői.

A korábbi gyakorlattól részben eltérően most tíz versenyosztályban, I. rangúvá minősített kiállításon összesen tíz nemzet gyűjtői szerepeltek gyűjteményeikkel. A kiállításnak otthont adó patinás városi múzeum két termében 52 gyűjtemény közül kilenc magyar egykeretes gyűjtemény volt látható a postatörténeti, a tematikus, a legfiatalabb ifjúsági és a képeslap osztályokban.

Már a megnyitó ünnepségen dicséretet kaptunk a főszervező **Igor Pirc** úrtól az öt ifjúsági gyűjtemény bemutatásáért azzal a megjegyzéssel, hogy ebből is jól látható a magyar ifjúsági filatéliai élet fejlődése. A dicsérő szavakat jó eredmények követték, ezért ezzel kezdem beszámolót:

**Horváth M. Bence** „Sakk” gyűjteménye 80 ponttal nagy aranyozott ezüstérmet és a Bélyegmúzeum különdíját, **Szél László** a „Cserkész fel a fejjel, a trombita szól” gyűjteményével 78 pontot, aranyozott ezüstérmet, **Szél Vince** a „Football” c. gyűjteménye 77 ponttal szintén aranyozott ezüstérmet, **Berta Anna** „Szent nemzeti kincseink” c. gyűjteményével 76 pontot, aranyozott ezüstöt és **Weisz Dániel** „Űrkutatatás és csillagászat” című gyűjteményével 74 pontot, nagy ezüstérmet nyert. Gratulálok nekik és a szakmai segítséget adó személyeknek egyaránt! Kívánom a jó folytatást, vagyis a gyűjtemények további fejlesztését és az újabb sikereket.

A felnőttek eredményei: (mind a négy gyűjtemény nagy aranyozott ezüstérem díjban részesült) **Nagy Gábor**: „The civil post in the service of army post office in Hungary 1914-1918” 81 pont, **Bánás Artúr**: „Victoria” 84 pont, **Botos Lajos**nak a Hortobágyi hagyományos ruhaviseletek és a Debreceni Nagyerdő és Pallag című képeslap gyűjteményei 84 és 82 pontot kaptak. Ezek az eredmények a szigorú I. rangú kiállítási pontozást tekintve elismerésre méltóak.

A nagydíjat a szlovén **Alojz Tomc** okmány- és illetékbélyeg osztályba tartozó gyűjteménye kapta 91 ponttal. A MABÉOSZ különdíját egy német gyűjtőnek adták át.

Bánás Artúr